विष्णुस्मृतिः/एकषष्ठितमोऽध्यायः
अथ पालाशं दन्तधावनं नाद्यात् । । ६१.१  । ।

नैव श्लेष्मातकारिष्टविभीतकधवधन्वनजं  । । ६१.२  । ।

न च बन्धूकनिर्गुण्डीशिग्रुतिल्वतिन्दुकजं  । । ६१.३  । ।

न च कोविदारशमीपीलुपिप्पलेङ्गुदगुग्गुलुजं  । । ६१.४  । ।

न पारिभद्रकाम्लिकामोचकशाल्मलीशणजं  । । ६१.५  । ।

न मधुरं  । । ६१.६  । ।

नाम्लं  । । ६१.७  । ।

नोर्ध्वशुष्कं  । । ६१.८  । ।

न सुषिरं  । । ६१.९  । ।

न पूतिगन्धि  । । ६१.१०  । ।

न पिच्छिलं  । । ६१.११  । ।

न दक्षिणापराभिमुखः  । । ६१.१२  । ।

अद्याच्चोदङ्मुखः प्राङ्मुखो वा  । । ६१.१३  । ।

वटासनार्कखदिरकरञ्जबदरसर्जनिम्बारिमेदापामार्गमालतीककुभबिल्वानां अन्यतमं  । । ६१.१४  । ।

कषायं तिक्तं कटुकं च  । । ६१.१५  । ।

कनीन्यग्रसमस्थौल्यं सकूर्चं द्वादशाङ्गुलम्  ।
प्रातर्भूत्वा च यतवाग्भक्षयेद्दन्तधावनम्  । । ६१.१६  । ।

प्रक्षाल्य भङ्क्त्वा तज्जह्याच्छुचौ देशे प्रयत्नतः   ।
अमावास्यां न चाश्नीयाद्दन्तकाष्ठं कदाचन   । । ६१.१७  । ।